DA Den Europæiske Unions Tidende C 131/1

UDTALELSE FRA KOMMISSIONEN

af 27. maj 2008

i henhold til artikel 7 i Europa-Parlamentets og Rådets direktiv 98/37/EF for så vidt angår et forbud, som Finland har vedtaget angående en skovningsmaskine af mærket HARVERI MD-2007-144

(EØS-relevant tekst)

(2008/C 131/01)

1. Underretning foretaget af de finske myndigheder

I henhold til artikel 2, stk. 1, i direktiv 98/37/EF om indbyrdes tilnærmelse af medlemsstaternes lovgivning om maskiner skal medlemsstaterne træffe de nødvendige foranstaltninger for, at de maskiner, som direktivet finder anvendelse på, kun kan markedsføres og ibrugtages, hvis de ikke bringer personers og i givet fald husdyrs eller goders sikkerhed og sundhed i fare, når de installeres og vedligeholdes på passende vis og anvendes i overensstemmelse med deres bestemmelse.

I henhold til direktivets artikel 7, stk. 1, skal en medlemsstat, hvis den konstaterer, at maskiner, der er forsynet med CE-mærkning, og som anvendes i overensstemmelse med deres bestemmelse, vil kunne frembyde fare for personers og i givet fald husdyrs eller goders sikkerhed, træffe alle nødvendige foranstaltninger for at trække maskinerne tilbage fra markedet, forbyde deres markedsføring og ibrugtagning eller indskrænke deres frie bevægelighed. Medlemsstaten underretter straks Kommissionen om disse foranstaltninger og anfører grundene til sin beslutning.

Den 5. november 2007 underrettede de finske myndigheder Europa-Kommissionen om en foranstaltning vedrørende et forbud mod markedsføring af en skovningsmaskine af mærket HARVERI, fremstillet af Oy RCM Harvester Ltd, Aakkulantie 46, FI-36220 Kangasala.

I henhold til direktivets artikel 7, stk. 2, skal Kommissionen efter at have holdt samråd med de berørte parter tage stilling til, om den finder den pågældende foranstaltning berettiget eller ej. Hvis Kommissionen konstaterer, at foranstaltningen er berettiget, skal den underrette medlemsstaterne herom, så de kan træffe alle nødvendige foranstaltninger, for så vidt angår de pågældende maskiner i overensstemmelse med deres forpligtelser i henhold til artikel 2, stk. 1.

2. De finske myndigheders begrundelse

HARVERI-skovningsmaskinen, som er omfattet af de foranstaltninger, de finske myndigheder har truffet, er en lille skovningsmaskine beregnet til udtynding af skove. Maskinen har et selvkørende, terrængående chassis, som forrest er forsynet med en leddelt arm med påmonteret skovningsaggregat. Maskinen er beregnet til træfældning, afgrening, opskæring af træstammer i kævler og læsning af kævlerne på en hæk, der er monteret oven på chassiset, samt til transport af kævlerne og aflæsning af disse ved tipning af hækken til den ene side. Alle maskinens funktioner styres af en gående operatør ved hjælp af et radiofjernbetjeningssystem.

De finske myndigheder traf foranstaltningen med den begrundelse, at skovningsmaskinen ikke var i overensstemmelse med nedenstående væsentlige sundheds- og sikkerhedskrav i bilag I til direktiv 98/37/EF.

1.1.2. Principper for integrering af sikkerheden

Fabrikanten har ikke påvist, at principperne for integrering af sikkerheden er gennemført i overensstemmelse med den foreskrevne prioriteringsrækkefølge i forbindelse med maskinens konstruktion og fremstilling.

1.3.1. Stabilitet

Der er ikke truffet tilstrækkelige foranstaltninger med henblik på at sikre, at operatøren ikke risikerer at blive klemt af maskinen, hvis denne vælter i forbindelse med anvendelse på ujævne eller skrå overflader.

1.3.2. og 3.4.2. Brudfare ved betjening og 1.3.3. Risici i forbindelse med genstandes fald og udslyngning

Der er ikke truffet tilstrækkelige konstruktionsmæssige foranstaltninger med henblik på at forebygge risikoen for, at operatøren rammes af faldende træer eller udslyngede objekter såsom fragmenter fra kædesaven, hvis denne sprænges under drift.

3.2.1. Førerpladsen

Der er ikke truffet tilstrækkelige foranstaltninger med henblik på at sikre, at operatøren ikke styrer maskinen fra andre positioner end de af fabrikanten foreskrevne med henblik på passende udsyn.

3. Fabrikantens bemærkninger

Fabrikanten blev i Kommissionens skrivelse af 26. november 2007 bedt om at fremsende bemærkninger til Kommissionen vedrørende den foranstaltning, de finske myndigheder havde truffet.

I fabrikantens skriftlige svar af 14. december 2007 indgik der et skriftligt indlæg og kopier af to erklæringer til støtte for en appel til Finlands øverste administrative retsinstans vedrørende forbuddet. Den 29. januar 2008 afholdtes et møde mellem repræsentanter for fabrikanten og Kommissionen.

Fabrikanten anførte, at principperne om integrering af sikkerheden i afsnit 1.1.2 i bilag I til direktivet var korrekt anvendt i forbindelse med maskinens konstruktion og fremstilling.

Med hensyn til maskinens stabilitet erklærede fabrikanten, at maskinen var udstyret med et affjedringssystem, der muliggjorde, at chassiset kunne forblive i en stabil position på en ujævn overflade, og at dens maksimale kørselshastighed var konstruktionsmæssigt begrænset til 3,7 km/h.

Fabrikanten påpegede, at risikoen i forbindelse med genstandes udslyngning og i forbindelse med brudfare ved betjening var forebygget ved hjælp af en beskyttelseskappe omkring skovningsaggregatet. Det skovningsaggregat, der var monteret på HARVERI-skovningsmaskinen, samt dets beskyttelseskappe udgjorde i henhold til fabrikanten en underdel, som var identisk med den, der var monteret på andre typer skovningsmaskiner, og som i henhold til praktiske erfaringer var sikker og pålidelig.

Med hensyn til operatørens position anførte fabrikanten, at der i instruktionsbogen var givet præcise anvisninger vedrørende sikker anvendelse af maskinen og kravene til operatørens uddannelse.

Fabrikanten oplyste over for Kommissionen, at en ny model af skovningsmaskinen var under udvikling; den var udstyret med en anordning, der forhindrede drift af maskinen, hvis dennes fjernbetjening var nærmere maskinen end en given afstand. Fabrikanten anførte dog, at de tekniske midler, der var nødvendige med henblik på opnåelsen af dette mål, ikke havde været tilgængelige i HARVERI-skovningsmaskinens første konstruktions- og markedsføringsfase.

4. Kommissionens bemærkninger

Kommissionen har følgende bemærkninger til den manglende overensstemmelse påpeget af de finske myndigheder.

1.1.2. Principper for integrering af sikkerheden

I henhold til punkt 1.1.2, litra a), i bilag I til direktiv 98/37/EF skal formålet med de foranstaltninger, der træffes af maskinens fabrikant, være at fjerne enhver fare for ulykke i maskinens samlede, forventede levetid, selv i tilfælde, hvor farerne for ulykke skyldes unormale, men forudsigelige situationer. I henhold til litra b) i samme punkt skal foranstaltninger til mindskelse af faren samt beskyttelsesforanstaltninger prioriteres højere end oplysninger til brugerne om tilbageværende farer og krav vedrørende særlig uddannelse. I litra c) i samme punkt kræves det, at fabrikanten ved konstruktionen og fremstillingen af maskinen og ved udarbejdelsen af brugsanvisningen ikke kun tager maskinens normale anvendelse i betragtning, men også den anvendelse af maskinen, der med rimelighed kan forventes. Maskinen skal konstrueres således, at det undgås, at den anvendes på en unormal måde, hvis en sådan anvendelsesmåde frembyder fare.

Kommissionen finder, at opfyldelsen af disse krav bør bedømmes ud fra, hvilke foranstaltninger der er truffet med henblik på overholdelse af nedennævnte væsentlige sundheds- og sikkerhedskrav.

1.3.1. Stabilitet

Punkt 1.3.1 i bilag I foreskriver, at maskinen samt dens dele og udstyr skal være konstrueret og fremstillet således, at den under normal anvendelse (eventuelt under hensyn til de klimatiske forhold) er tilstrækkelig stabil til at kunne anvendes uden fare for, at den vipper eller vælter, eller der opstår utilsigtede bevægelser.

I denne forbindelse noterer Kommissionen, at HARVERI-skovningsmaskinens chassis og affjedringssystem er konstrueret med henblik på at opretholde maskinens stabilitet ved kørsel og drift på ujævn grund. Kommissionen finder ikke, at de finske myndigheder har dokumenteret, at HARVERI-skovningsmaskinen ikke overholder dette krav. Til trods for fabrikantens foranstaltninger er der dog stadig risiko for, at maskinen kan vippe eller vælte ved anvendelse på stejle skråninger.

1.3.2. og 3.4.2. Brudfare ved betjening

I henhold til punkt 1.3.2 i bilag I om brudfare ved betjening skal maskindele, herunder forbindelsesdelene, kunne modstå de belastninger, de udsættes for i forbindelse med den af fabrikanten forventede anvendelse. Hvis der trods de trufne foranstaltninger fortsat er fare for sprængning eller brud, skal de pågældende bevægelige dele monteres og afskærmes, så dele af dem ikke kan spredes. I henhold til punkt 3.4.2 i bilag I om risiko ved brud under brug skal maskindele, som drejer med stor hastighed, og hvori der uanset de trufne foranstaltninger fortsat kan opstå sprængning eller brud, monteres og afskærmes på en sådan måde, at brudstykker af dem tilbageholdes, eller, når dette ikke er muligt, på en sådan måde, at de ikke spredes i retning af førerpladsen og/eller arbejdspladserne.

I denne forbindelse bemærker Kommissionen, at skovningsaggregatet på HARVERI-skovningsmaskinen med henblik på forebyggelse af risici i forbindelse med brud på kædesaven er omgivet af en beskyttelseskappe, i det omfang dette er foreneligt med maskinens funktion. Kommissionen finder ikke, at de finske myndigheder har dokumenteret, at HARVERI-skovningsmaskinen ikke overholder dette krav. Til trods for fabrikantens foranstaltninger består brudfaren ved betjening dog stadig.

1.3.3. Risici i forbindelse med genstandes fald og udslyngning og 3.2.1. Førerpladsen

I henhold til punkt 1.3.3 i bilag I skal der træffes foranstaltninger til forhindring af fald eller udslyngning af genstande (arbejdsemner, værktøj, spåner, splinter og andet affald osv.), som kan frembyde en fare. I henhold til punkt 3.2.1 i bilag I skal der fra førerpladsen være tilstrækkeligt udsyn til, at føreren uden fare for sig selv eller de udsatte personer kan manøvrere maskinen og dens redskaber ved normal brug.

I denne henseende bemærker Kommissionen, at der i forbindelse med betjening af HARVERI-skovningsmaskinen stadig er fare for udslyngning af fragmenter ved brud på kædesaven, eftersom skovningsaggregatet ikke kan lukkes fuldstændigt. Det fremgår af fabrikantens anvisninger, at kædesavens hastighed er 35 m/s ved skovning og højere, hvis saven ikke er i kontakt med træet, samt at anslagshastigheden for et brudt kædefragment kan være lige så høj som den for et projektil fra en pistol. Ifølge anvisningerne er der risiko for alvorlig eller dødelig skade i den del af arbejdszonen, der er inden for en vinkel på 60° på hver side af centerlinjen for skovningsaggregatet.

Kommissionen bemærker, at der også er fare for nedfaldende genstande. Ifølge fabrikantens anvisninger er der i forbindelse med træfældning risiko for, at træet falder i utilsigtet retning på grund af dets vægt eller hældning, påvirkning fra vind, sne eller andre træer, fejl ved en af maskinens komponenter eller betjeningsfejl. Kommissionen bemærker, at operatøren også er udsat for risikoen for at blive ramt af faldende kævler, især når disse aflæsses ved tipning af hækken oven på chassiset.

Kommissionen bemærker også, at der er risiko for, at operatøren kan blive klemt, hvis maskinen vipper eller vælter på stejle skråninger.

Ifølge fabrikantens anvisninger skal operatøren ved anvendelse af fjernbetjeningen befinde sig i en sikker betjeningszone. Denne betjeningszone er ca. 2 m fra maskinens bagende og ca. 4 m fra maskinens sider. Desuden advares operatøren mod at befinde sig i arbejdszonen foran skovningsmaskinen eller i kædesavens savlinje, når der fældes træer eller skæres kævler.

Kommissionen finder, at det til trods for disse anvisninger og advarsler med rimelighed kan forventes, at operatøren kan forlade den sikre betjeningszone og stå i en usikker position med henblik på bedre oversigt over skovningsaggregatet i forbindelse med fældning og udskæring eller befinde sig i maskinens bane i forbindelse med kørsel. I denne forbindelse bemærker Kommissionen, at tre fotografier i en salgsbrochure for HARVERI-skovningsmaskinen fremsendt af de finske myndigheder viser maskinen i brug med operatøren stående tæt på maskinen uden for den sikre driftszone, som er angivet i betjeningsvejledningen. Kommissionen bemærker, at HARVERI-skovningsmaskinen ikke er konstrueret og fremstillet således, at det kan undgås, at den anvendes på unormal måde således som krævet i pkt. 1.1.2, litra c) i bilag I, eftersom fjernbetjeningen kan anvendes til manøvrering af maskinen fra en hvilken som helst position omkring maskinen.

Kommissionen minder om, at det i henhold til indledende bemærkning nr. 2 i bilag I er muligt, at de ved de væsentlige sundheds- og sikkerhedskrav fastsatte mål under hensyn til det tekniske stade ikke kan nås. Er dette tilfældet, skal maskinen så vidt muligt konstrueres og fremstilles med henblik på at opfylde disse mål.

Kommissionen bemærker, at den harmoniserede standard for skovningsmaskiner, EN 14861:2004, kræver, at sådanne maskiner er udstyret med førerhus, førerværn mod faldende genstande, førerværn mod væltning og operatørværn mod tipning og væltning samt faldende eller udslyngede genstande. Selv om denne standard blev vedtaget, efter at HARVERI-skovningsmaskinen var konstrueret og markedsført, og selv om det er frivilligt at anvende standarden, der ikke indeholder specifikationer for fjernstyrede maskiner, finder Kommissionen, at den er en indikation af det tekniske stade, der bør tages i betragtning af fabrikanter af skovningsmaskiner, og at alternative løsninger med hensyn til overholdelsen af de væsentlige sundheds- og sikkerhedskrav i bilag I bør give et beskyttelsesniveau, der som minimum svarer til det, der opstilles i den relevante harmoniserede standard.

Kommissionen bemærker desuden, at selv om de tekniske midler til forhindring af anvendelsen af fjernbetjeningen fra usikre positioner ikke var tilgængelige, mens HARVERI-skovningsmaskinen blev udviklet og markedsført, bør fabrikanten tage den tekniske udvikling i betragtning i forbindelse med de maskiner, der efterfølgende markedsføres med henblik på overholdelse af målene i de væsentlige sundheds- og sikkerhedskrav.

5. Kommissionens udtalelse

I lyset af den tilgængelige dokumentation og de berørte parters kommentarer mener Kommissionen, at de finske myndigheder har dokumenteret den manglende overensstemmelse i henhold til de væsentlige sundheds- og sikkerhedskrav i punkt 1.3.3 og 3.2.1 sammenholdt med indledende bemærkning nr. 2 og de væsentlige sundheds- og sikkerhedskrav i punkt 1.1.2 i bilag I til direktiv 98/37/EF, for så vidt angår skovningsmaskinen af mærket HARVERI, og at denne manglende overensstemmelse vil kunne frembyde fare for alvorlig eller dødelig skade for operatøren.

Efter at have fulgt den foreskrevne procedure er Kommissionen således af den opfattelse, at de finske myndigheders foranstaltning er berettiget.